139 स्कूलों में 5वीं, 8वीं की परीक्षा नए पैटर्न पर नहीं होगी
सोमवार को जिला डीईओ कार्यालय में छत्तीसगढ़ शासन स्कूल शिक्षा विभाग की ओर से आदेश पत्र मिला। जिसमें उल्लेख किया गया है कि ऐसे निजी विद्यालय, जो शैक्षणिक सत्र 2016-17 में परीक्षा (कक्षा 5 वीं व 8 वीं) में शामिल होना चाहते हैं वे 4 मार्च तक डीईओ को आवेदन कर सकते हैं यानि शासकीय स्कूलों की तर्ज पर निजी स्कूलों में परीक्षा कराने को लेकर आदेश पत्र भेजा गया है। जो निजी स्कूल आवेदन करेंगे, वहां के लिए संचालनालय की ओर से प्रश्नपत्र भेजा जाएगा।
जैसे शासकीय स्कूलों में इस साल भेजा जाएगा। हालांकि आवेदन करने या न करने को लेकर निजी स्कूल प्रबंधन स्वतंत्र हैं। अपने हिसाब से परीक्षा आयोजित करा सकते हैं। आवेदन करने की स्थिति में परीक्षा शासकीय स्कूलों की तरह होगा। आदेश मिलने के बाद जिला शिक्षा विभाग कार्यालय की ओर से सभी ब्लाॅक बालोद, गुरुर, डौंडी, डौंडीलोहारा व गुंडरदेही के बीईओ को इस आदेश की प्रतिलिपि भेज दी गई है। जिले में 80 प्राइवेट प्राथमिक व 59 प्राइवेट माध्यमिक शाला चल रही है।
गौरतलब है कि शासकीय स्कूलों में 17 मार्च से बोर्ड पैटर्न पर कक्षा 5 वीं व 8 वीं की परीक्षा शुरू हो रही है। आवेदन करने के लिए सिर्फ एक सप्ताह का समय दिया गया है। इस वजह से शिक्षा विभाग के अधिकारी व कर्मचारी संभावना जता रहे है कि इक्का-दुक्का आवेदन मिल सकता है। वैसे भी निजी स्कूल प्रबंधन हर साल अपने हिसाब से परीक्षा आयोजित कराता है। साथ ही आवेदन में यह भी कह गया है कि करना चाहते है तो आवेदन कर सकते हैं। इससे स्पष्ट है कि आदेश में अनिवार्यता तय नहीं की गई है। दिलचस्प तथ्य यह भी है कि कई निजी स्कूल प्रबंधन अपने स्तर पर कक्षा पांचवी की परीक्षा ले चुके हैं। कुछ स्कूलों में परीक्षाएं चल रही है। कई स्कूल ऐसे भी है, जहां परीक्षा मार्च के पहले सप्ताह में होना निर्धारित है। ऐसे में यह आदेश औपचारिकता ही साबित होगी।
प्राइवेट स्कूलों को जारी आदेश में यह मापदंड तय किए गए
निजी विद्यालयों के लिए परीक्षा शुल्क 50 रुपए प्रति छात्र निर्धारित की गई है।
निजी विद्यालय प्रबंधन की जिम्मेदारी होगी कि परीक्षा में शामिल होने के संबंध में संबंधित छात्र-छात्रा एवं उनके पालकों की लिखित सहमति अनिवार्य रूप से लें।
डीईओ को आवेदन करते समय विद्यार्थियों की संख्या के आधार पर निर्धारित परीक्षा शुल्क की राशि जमा की जाए।
इस वर्ष मात्र हिन्दी माध्यम से होने वाली परीक्षाएं ही आयोजित की जा सकेगी। इसलिए यह विकल्प अंग्रेजी माध्यम के निजी विद्यालयों के लिए उपलब्ध नहीं होगा।
प्राइवेट स्कूलों को भेजा पत्र
सरकारी स्कूलों की तरह कक्षा पांचवीं व आठवीं के परीक्षा संचालन के लिए निजी स्कूलों को पत्र भेजा गया है। स्कूल शिक्षा विभाग की ओर से आदेश पत्र मिला है। इस संबंध में सभी बीईओ को जानकारी दे दी गई है। उसके माध्यम से सभी निजी स्कूलों में आदेश पत्र भिजवाया जाएगा। बीआर ध्रुव, डीईओ, बालोद
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva